CELEX: 32015D0744
Language: fi
Date: 2015-05-08 00:00:00
Title: Komission täytäntöönpanopäätös (EU) 2015/744, annettu 8 päivänä toukokuuta 2015, nikotiinia sisältävien sähkösavukkeiden ja täyttöpatruunoiden pakkauksiin ja merkintöihin sovellettavia lisävaatimuksia koskevan Alankomaiden väliaikaisen toimenpiteen hyväksymisestä Euroopan parlamentin ja neuvoston asetuksen (EY) N:o 1272/2008 52 artiklan mukaisesti (ETA:n kannalta merkityksellinen teksti)

9.5.2015   
            
            
               FI
            
            
               Euroopan unionin virallinen lehti
            
            
               L 118/8
            
         KOMISSION TÄYTÄNTÖÖNPANOPÄÄTÖS (EU) 2015/744,
   annettu 8 päivänä toukokuuta 2015,
   nikotiinia sisältävien sähkösavukkeiden ja täyttöpatruunoiden pakkauksiin ja merkintöihin sovellettavia lisävaatimuksia koskevan Alankomaiden väliaikaisen toimenpiteen hyväksymisestä Euroopan parlamentin ja neuvoston asetuksen (EY) N:o 1272/2008 52 artiklan mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1272/2008 (1) ja erityisesti sen 52 artiklan,
   sekä katsoo seuraavaa:
   
               (1)
            
            
               Alankomaat ilmoitti komissiolle 10 päivänä maaliskuuta 2015 asetuksen (EY) N:o 1272/2008 52 artiklan 1 kohdan mukaisesti, että sillä on perusteltuja syitä uskoa, että vaikka nikotiinia sisältävät sähkösavukkeet ja täyttöpatruunat täyttävät kyseisen asetuksen vaatimukset, ne aiheuttavat kuitenkin merkintöihin ja pakkaamiseen liittyvistä syistä vakavan vaaran ihmisten terveydelle. Alankomaat hyväksyi 24 päivänä marraskuuta 2014 väliaikaisen toimenpiteen, joka koskee sähkösavukkeisiin sovellettavia tilapäisiä sääntöjä. Toimenpide, jäljempänä ’päätös’, julkaistiin Alankomaiden kuningaskunnan virallisessa lehdessä 28 päivänä marraskuuta 2014 (2). Alankomaat ilmoitti päätöksestä muille jäsenvaltioille ja Euroopan kemikaalivirastolle 12 päivänä maaliskuuta 2015.
            
         
               (2)
            
            
               Päätöksen 4 pykälän 1 momentissa säädetään, että nikotiinia sisältävien sähkösavukkeiden ja niiden täyttöpatruunoiden on oltava lapsiturvallisia, ja 4 pykälän 2 momentissa, että täyttöpatruunoissa on oltava lapsille turvalliset sulkimet, vaikka tätä ei asetuksessa (EY) N:o 1272/2008 edellytettäisikään. Tässä yhteydessä on huomattava, että asetusta (EY) N:o 1272/2008 sovellettaessa sähkösavukkeita voidaan pitää säiliössä olevana seoksena. Päätöksessä asetetaan sekä sähkösavukkeille että täyttöpatruunoille vaatimus, jonka mukaan niissä on oltava lapsille turvalliset sulkimet riippumatta seoksen nikotiinipitoisuuden enimmäistasosta, eli siinä asetetaan lisävaatimuksia, jotka ylittävät asetuksen (EY) N:o 1272/2008 säännökset. Päätöksen 7 pykälän 2 momentissa edellytetään, että vaikka suositus säilyttää tuote lasten ulottumattomissa ei ole asetuksen (EY) N:o 1272/2008 perusteella pakollinen, suositus on esitettävä pakkausyksikössä ja mahdollisessa ulkopakkauksessa. Päätöksessä siis ylitetään asetuksen (EY) N:o 1272/2008 mukaiset merkintävaatimukset. Päätöksen 4 pykälän 1 ja 2 momentissa ja 7 pykälän 2 momentissa säädetyt lisävaatimukset saattavat näistä syistä estää sellaisten tuotteiden saattamisen Alankomaiden markkinoille, jotka ovat asetuksen (EY) N:o 1272/2008 mukaisesti sovellettavien sääntöjen mukaisia.
            
         
               (3)
            
            
               Alankomaat on esittänyt perusteltuja syitä uskoa, että nikotiinia sisältävät sähkösavukkeet ja täyttöpatruunat aiheuttavat vakavan vaaran ihmisten terveydelle. Vuoden 2013 alkupuoliskolla kirjattiin vain kaksi myrkytystapausta, mutta niiden määrä kasvoi vuoden loppupuoliskolla siten, että ilmoitettuja tapauksia oli vuonna 2013 yhteensä 33 ja vuonna 2014 yhteensä 43. Vuonna 2013 seoksia nautittiin 27 tapauksessa suun kautta; tapauksista kahdeksassa kyse oli 0–4-vuotiaasta lapsesta. Päätöksen sisältämät merkintöjä ja pakkaamista koskevat toimenpiteet ovat luonteeltaan sellaisia, että niiden avulla voidaan estää se, että lapset pääsevät kyseisiin seoksiin käsiksi, minkä johdosta ne soveltuvat lieventämään lasten terveydelle aiheutuvaa vaaraa.
            
         
               (4)
            
            
               Päätöksen säännökset noudattelevat Euroopan parlamentin ja neuvoston direktiivin 2014/40/EU (3) 20 artiklan säännöksiä. Jäsenvaltioiden on saatettava kyseisen direktiivin noudattamisen edellyttämät lait, asetukset ja hallinnolliset määräykset voimaan viimeistään 20 päivänä toukokuuta 2016.
            
         
               (5)
            
            
               Päätös on väliaikainen toimenpide, jota voidaan soveltaa, kunnes Alankomaiden hyväksymiä toimenpiteitä, joilla direktiivi 2014/40/EU saatetaan osaksi Alankomaiden lainsäädäntöä, aletaan soveltaa. Toimenpiteet olisi sen vuoksi hyväksyttävä 19 päivään toukokuuta 2016 saakka.
            
         
               (6)
            
            
               Jotta komissio voi noudattaa sille päätöksen tekemiseen asetuksen (EY) N:o 1272/2008 52 artiklan 2 kohdassa asetettua 60 päivän määräaikaa, tämän päätöksen olisi tultava voimaan päivänä, jona se julkaistaan.
            
         
               (7)
            
            
               Tässä asetuksessa säädetyt toimenpiteet ovat Euroopan parlamentin ja neuvoston asetuksen (EY) N:o 1907/2006 (4) 133 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään 24 päivänä marraskuuta 2014 annetun päätöksen 4 pykälän 1 ja 2 momentissa ja 7 pykälän 2 momentissa säädetty väliaikainen toimenpide, joka koskee sähkösavukkeisiin sovellettavia tilapäisiä sääntöjä ja jonka Alankomaat ilmoitti komissiolle 10 päivänä maaliskuuta 2015, 19 päivään toukokuuta 2016 saakka.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 8 päivänä toukokuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 353, 31.12.2008, s. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28. marraskuuta 2014, nro 456, s. 1.
   
      (3)  Euroopan parlamentin ja neuvoston direktiivi 2014/40/EU, annettu 3 päivänä huhtikuuta 2014, tupakkatuotteiden ja vastaavien tuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä sekä direktiivin 2001/37/EY kumoamisesta (EUVL L 127, 29.4.2014, s. 1).
   
      (4)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).